**Comunicat de presă**

**Facilitarea accesului la finanțarea din POCA pentru ONG-uri și parteneri sociali**

**Ministerul Dezvoltării, Lucrărilor Publice și Administrației**, prin **Autoritatea de Management a Programului Operațional Capacitate Administrativă** (AM POCA), vine în sprijinul **ONG-urilor și partenerilor sociali** (organizații sindicale, organizații patronale, precum și formele de asociere ale acestora cu personalitate juridică) prin lansarea unui apel de proiecte pentru regiunile mai puțin dezvoltate și a unui apel de proiecte pentru regiunea mai dezvoltată (București-Ilfov), care vizează consolidarea capacității acestor organizații de a se **implica în formularea și promovarea dezvoltării la nivel local**.

Apelurile de proiecte vor facilita crearea unor **parteneriate pentru dezvoltare locală între autorități locale, ONG-uri și parteneri sociali.**

Proiectele depuse vor contribui la dezvoltarea la nivel local, prin finanțarea unor acțiuni specifice Fondului Social European, precum: **consolidarea capacității interne a ONG-urilor/partenerilor sociali**, în vederea atragerii și menținerii de membri și/sau voluntari, **îmbunătățirea capacității** acestora de a-și extinde aria de intervenție și de a multiplica activitățile cu impact pozitiv, precum și inițiative vizând **promovarea și respectarea valorilor democratice și a drepturilor omului**, care își propun **creșterea implicării cetățenilor în comunitate și în procesul de luare a deciziilor** (cetățenie activă).

**Pentru simplificarea procesului de implementare a proiectelor**, MDLPA vaintroduce **costuri simplificate**, care vor genera un impact pozitiv în toate etapele gestionării fondurilor, permițând o mai bună concentrare asupra atingerii obiectivelor propuse. Astfel, **se va reduce numărul de documente justificative financiare aferente cererilor de rambursare** (pentru cheltuielile indirecte efectuate în cadrul proiectului nu se vor solicita documente suport, rambursarea acestora fiind făcută în cuantumul de 15% din costurile directe de personal validate). Utilizarea costurilor indirecte va asigura, totodată, aplicanților un **proces facil de accesare a finanțării**, prin prezentarea de documente justificative doar pentru cheltuielile directe.

În cadrul acestor apeluri, **solicitanții eligibili pot fi** **ONG-urile și partenerii sociali** (organizații sindicale, organizații patronale, precum și formele de asociere ale acestora cu personalitate juridică).

Cererile de proiecte **fac parte din mecanismul competitiv,** sunt finanțate din axa prioritară 2, obiectivul specific 2.1, și se regăsesc în MySMIS: **cererea de proiecte POCA/659/2/1 (CP14/2021 pentru regiunile mai puțin dezvoltate)** și **cererea de proiecte POCA/660/2/1 (CP14/2021 pentru regiunea mai dezvoltată)**.

**Alocarea financiară eligibilă** orientativă a CP14/2021 pentru **regiunile mai puțin dezvoltate** este de **17 milioane de lei**, iar cea a CP14/2021 pentru **regiunea mai dezvoltată** este de **4,25 milioane de lei**.Valoarea eligibilă minimă a proiectelor finanțate este de 150.000 de lei, iar cea maximă este de 425.000 de lei.

**Proiectele pot fi**  depuse exclusiv prin aplicația MySMIS, până pe 31 martie 2021, ora 23.59, și vor fi finanțate în baza punctajului obținut, în limita alocărilor financiare ale apelurilor.